PSR – vinavant en servetsch da la pressa rumantscha
Arno Berther è successur dal president-fundatur Toni Cantieni 

(anr/gc) La radunanza da la Pro Svizra Rumantscha (PSR) da quest onn è stada en l’ensaina da la midada da presidi. Suenter nov onns ha il fundatur ed emprim president da l’Uniun per la promoziun da la pressa rumantscha ed en spezial d’ina gasetta rumantscha dal di, a. cuss. naz. Toni Cantieni, Lai, remess il presidi. Ses successur è lic. iur. Arno Berther, Tujetsch. Era insaquants suprastants han demissiunà. Tant il parsura demissiunond sco il nov han punctuà che la PSR saja vinavant da zunt gronda muntada per la pro-moziun da La Quotidiana existenta e da la pressa rumantscha insumma. 

Midada al timun 
Mintga trais onns crodan las elecziuns. Per quest onn avevan de-missiunà: il president Toni Cantieni, il viceparsura Jon Domenic Parolini, Scuol (che resta dentant vinavant parsura da la fundaziun anr), la cassiera Bernadette Vincenz, Cuira, e l’assessur, a. cuss. naz. Martin Bundi, Cuira. Per ils posts vacants èn vegnids proponids ed elegids: Arno Berther, Tujetsch, sco parsura, Reto Pedotti, Ftan; Manfred Veraguth, Cuira/ Vuorz; e Christian Buser, Mellingen sco novs suprastants. Confirmads èn vegnids: Werner Carigiet, actuar, Dardin; Silvia Demarmels-Candreia, Salouf e Duri Denoth, Scuol. Carli Caflisch-Eggenberger è vegnì reelegì sco revisur da quint; Anna Maria Elmer-Cantieni, Landquart, remplazza sco revisura Claudia Gienal, Glion, e Bernadette Vincenz, Cuira, daventa suppleanta dal revisurat per il demissiunond Sep Waldegg, Savognin. Demissiunà ha era l’emprima secretaria da la PSR, Anna Maria Elmer-Cantieni. A tuts demissiunonds è vegnì engrazià per lur buna lavur cun surdar in regal. 
Il viceparsura, Jon Domenic Parolini, ha oravant tut engrazià a la secretaria partenta Anna Maria Elmer-Cantieni per l’excellenta lavur e renconuschì spezialmain ils gronds merits dal president partent, Toni Cantieni, tant per la fundaziun sco per la presidenza da la PSR e ses engaschi nunstanclentaivel per la pressa rumantscha en general e La Quotidiana en spezial. El haja timunà la PSR dapi sia fundaziun 1992 sco pol calm, constant, ponderà e persistent sin ina via na simpla. La realisaziun da LQ saja la finala succedida tras in editur privat. Ussa possian ins esser fitg cuntent dal resultat. Il chauredactur da La Quotidiana, Martin Cabalzar, è er fitg engraziaivel al president partent per ses ferm engaschi en favur da la pressa rumantscha e La Quotidiana. Entant ch’en autras regiuns sajan gasettas svanidas u vegnidas fusiunadas ils davos onns, hajan ins survegnì en terra rumantscha ina Quotidiana e – cun agid dal maun public – 1996 er ina Agentura da novitads rumantscha (anr) che saja in uffant da la PSR. El spera ussa be che la Rumantschia renunzia a l’optica regiunala pli e pli en favur da l’interrumantscha ed interregiunala pertutgant ina atgna pressa. 

I dovra vinavant la PSR 
Il nov parsura da la PSR, Arno Berther, è stà fin il davos da l’onn 2000 referendari per dumondas da linguatg tar il departament chantunal d’educaziun e cultura (dapi l’entschatta da quest onn è el actuar da la dretgira districtuala Surselva en plazza parziala). El è pia fitg cudeschà cun blers aspects dal mantegniment dal linguatg rumantsch ed enconuscha er bain la situaziun tar la pressa, La Quotidiana e l’anr. Per el è la PSR ina uniun surregiunala cun ina sauna basa da commembers che ha – malgrà che La Quotidiana è realitad – vinavant ina funcziun. La pressa rumantscha dovria ina PSR, cunquai ch’i dettia anc blers problems da schliar. Vitiers vegnia che la PSR stoppia restar averta per surpigliar novas incumbensas entaifer il mantegniment da noss linguatg. 

Revista e prevista 
En pietad èn ins sa regurdà dals engaschads commembers defuncts: Flurin Spescha, Domat/ Turitg, e Peder Spinatsch, Savognin. En ses rapport ha il parsura, Toni Cantieni, accentuà las stentas fatgas per sustegnair e derasar La Quotidiana – er a chaschun da la Scuntrada rumantscha la stad passada en Engiadina Auta. La PSR è plinavant s’engaschada per la scolaziun dals schurnalists, per derasar l’internet, cun far diversas intervenziuns en connex cun Interreg e pertutgant la scola rumantscha bilingua tar il departament chantunal d’educaziun e cultura. 
Il quint serra cun in deficit da ca. 1300 francs. La facultad munta ad 11 300 francs. Il preventiv 2001 sa mova en il rom da ses antecessur e quinta cun ina sperdita da ca. 2000 francs. La fundaziun PSR disponia d’in bel import. Las contribuziuns restan sco fin uss: Per commembers singuls: 30 francs, conjugals: 50, persunas giuridicas: 120 e giuvenils: 15 francs. Er per l’onn 2001 è previs da promover La Quotidiana, la preschientscha en l’internet, curs da schurnalists, la quadrilinguitad svizra e la trilinguitad grischuna. Era vulan ins sa fatschentar cun il sboz per ina nova constituziun chantunala e surtut gidar a promover in bun clima entaifer la Rumantschia.